CELEX: 32016R1320
Language: et
Date: 2016-07-26 00:00:00
Title: Komisjoni rakendusmäärus (EL) 2016/1320, 26. juuli 2016, teatavate kaupade klassifitseerimise kohta kombineeritud nomenklatuuris

3.8.2016   
               
               
                  ET
               
               
                  Euroopa Liidu Teataja
               
               
                  L 209/1
               
            KOMISJONI RAKENDUSMÄÄRUS (EL) 2016/1320,
      26. juuli 2016,
      teatavate kaupade klassifitseerimise kohta kombineeritud nomenklatuuris
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik (1), eriti selle artikli 57 lõiget 4 ja artikli 58 lõiget 2,
      ning arvestades järgmist:
      
                  (1)
               
               
                  Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
               
            
                  (2)
               
               
                  Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
               
            
                  (3)
               
               
                  Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
               
            
                  (4)
               
               
                  On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
               
            
                  (5)
               
               
                  Käesoleva määrusega ette nähtud meetmed on kooskõlas tolliseadustiku komitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
      Artikkel 2
      Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
      Artikkel 3
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 26. juuli 2016
         
            
               Komisjoni nimel
            
            
               presidendi eest
            
            
               maksunduse ja tolliliidu peadirektor
            
            Stephen QUEST
         
      
      
         (1)  ELT L 269, 10.10.2013, lk 1.
      
         (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
         LISA
         
                     Kauba kirjeldus
                  
                  
                     Klassifikatsioon
                     (CN-kood)
                  
                  
                     Põhjendus
                  
               
                     (1)
                  
                  
                     (2)
                  
                  
                     (3)
                  
               
                     Matist ja spetsiaalsest pliiatsist koosnev komplekt jaemüügiks.
                     Matt on ristkülikukujuline ja koosneb kahest riidekihist, mis on servadest kokku palistatud.
                     Pealmine kiht on tekstiilkiududest kootud riie, mille äärtele on trükitud joonisfilmi stiilis pildid. Mati keskosas on värvilised trükipildid kaetud valge kemikaaliga, mis märjaks saades muutub läbipaistvaks, ja värvilised trükipildid riidel muutuvad nähtavaks, näiteks märjad sõrmed jätavad värvilisi jälgi. Kui tekstiilmaterjal on kuivanud, muutuvad värvid valge kattekihi all uuesti nähtamatuks.
                     Matile saab kirjutada spetsiaalse plastpliiatsiga, niisutades selle märja otsaga mati pealispinda. Spetsiaalset pliiatsit saab veega uuesti täita.
                     (Vt pilti) (*)
                     
                  
                  
                     9503 00 70 
                  
                  
                     Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 9503  ja 9503 00 70  sõnastusega.
                     Mati äärtele trükitud pildid ja valge kihiga kaetud värvilised trükipildid ning spetsiaalne veega kirjutav pliiats osutavad sellele, et tooted on mõeldud lastele meelelahutuseks (vt ka HSi selgitavad märkused, grupp 95, üldosa, esimene lõik). Spetsiaalne pliiats ei ole üksnes mati tarvik, kuna see täidab mati põhifunktsiooni, mis on kirjutamine matile. See ei kohanda matti teatava toimingu jaoks, ei suurenda mati kasutusvõimaluste hulka ega võimalda selle kasutamist mingiks konkreetseks ülesandeks koos mati põhifunktsiooniga.
                     Kuigi matile saab kirjutada ka muul viisil kui pliiatsiga, on pliiats siiski põhiline vahend sellele kirjutamiseks. Järelikult ei saa spetsiaalset pliiatsit käsitada komplekti vähese tähtsusega esemena kombineeritud nomenklatuuri alamrubriiki 9503 00 70  käsitlevate selgitavate märkuste kolmanda lõigu tähenduses.
                     Seega on spetsiaalne pliiats matiga võrdselt tähtis eraldi toode ja need koos moodustavad komplekti. Tooteid võib käsitada komplektiks kokku panduna alamrubriigi 9503 00 70  sõnastuses, sest tegemist on eri liiki toodetega. Kui need tooted esitataks tollile eraldi, siis klassifitseeritaks need kombineeritud nomenklatuuri eri alamrubriikidesse (vt ka kombineeritud nomenklatuuri selgitavad märkused alamrubriigi 9503 00 70  kohta, esimene lõik). Seetõttu ei või toodet klassifitseerida alamrubriiki 9503 00 99 .
                     Järelikult tuleb toode klassifitseerida CN-koodi 9503 00 70  alla kui muud mänguasjad komplektidena.
                  
               
            (*)  Pilt on üksnes illustreeriv.